Under røveri i Brønderslev blev der skudt med en 22 millimeter pistol. Stadig ingen anholdt.

Der blev torsdag affyret et skud under et røveri hos Guldsmed Hansen i Brønderslev. Det viser sig, at skuddet kunne have været dræbende. - De tekniske undersøgelser viser, at pistolen var ladt med en skarp 22 millimeter patron, fortæller politikommissær ved lokalpolitiet i Frederikshavn, Kristian Nørgaard Thomsen. Efter røveriet løb gerningsmanden fra stedet. Kort fra guldsmeden ventede en medgerningsmand på en knallert, og de kørte derefter fra stedet på den. Signalementet af røveren er sparsomt, og det samme gælder for medgerningsmanden og knallerten de flygtede på. Gerningsmanden beskrives som en mand, spinkel af bygning og cirka 185 centimeter høj. Han var iført en grå hættetrøje og bar maske. De to mænd havde, da de flygtede på knallerten, en sort taske imellem sig. Politiets spor slutter, hvor røveren slap væk på en knallert. - Vi har afhørt en række vidner, og vi har fået nogle bud på, hvem det kunne være, men vi efterforsker videre, siger politikommissæren. -